REPUBLIKA SRBIJA

NARODNA SKUPŠTINA

Odbor za ljudska i manjinska prava
i ravnopravnost polova

08 Broj: 06-2/146-18

19. jun 2018. godine

B e o g r a d

**ZAPISNIK**

**18. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA ODRŽANE**

**15. JUNA 2018. GODINE**

 Sednica je počela u 9.44 časova.

 Sednicom je predsedavala zamenica predsednika Odbora Maja Videnović.

 Sednici su prisustvovali: Nikola Jolović, Milanka Jevtović Vukojičić, Ljibuška Lakatoš, Milena Turk, Ljiljana Malušić, Olivera Ognjanović, Marjana Maraš, Vesna Ivković, Ružica Nikolić i Elvira Kovač, članovi Odbora. Sednici nisu prisustvovali članovi Odbora: Milosav Milojević, Tatjana Macura, Meho Omerović, Marija Janjušević, Enis Imamović i Olena Papuga. Sednici je prisustvovala Jasmina Karanac, zamenica člana Odbora.
 Ispred Ministarstva za državnu upravu i lokalnu samoupravu prisutna je bila Ivana Antić, pomoćnik ministra.

 Zamenica predsednika Odbora je konstatovala da su ispunjeni uslovi za rad i odlučivanje, te je predložila sledeći

Dnevni red:

 1. Razmatranje Predloga zakona o izmenama i dopunama Zakona o nacionalnim savetima nacionalnih manjina, koji je podnela Vlada (broj 90-2120/18 od 1. juna 2018. godine), u pojedinostima;

 2. Razmatranje Predloga zakona o izmenama i dopunama Zakona o zaštiti prava i sloboda nacionalnih manjina, koji je podnela Vlada (broj 90-1325/18 od 29. maja 2018. godine), u pojedinostima.

 Na predlog dnevnog reda podneta su tri predloga.

 **Milanka Jevtović Vukojičić** je predložila da se vodi objedinjena rasprava u pojedinostima i grupno glasanje o amandmanima koje je Vlada prihvatila, odnosno nije prihvatila.Svoj predlog je obrazložila činjenicom da je na predloge zakona čije razmatranje je predloženo za ovu sedicu, podneto ukupno 290 amandmana, pa bi se usvajanjem njenog predloga obezbedio efikasan rad Odbora.

 **Ružica Nikolić** je predložila dopunu predloženog dnevnog reda tako što bi se u dnevni red uvrstilo razrešenje predsednika Odbora za ljudska i manjinska prava i ravnopravnost polova Meha Omerovića. Ponovila je razloge koje je navela na prošloj sednici, kao i da je on naneo veliku štetu državi Srbiji i Narodnoj skupštini, da su se upoznali sa nekim detaljima izveštaja nemačke policije i u vezi s tim posebno podvukla da se Meho Omerović pozvao na diplomatski pasoš. U vezi poziva za učešće predstavnika Odbora na radionici u Ženevi postavila je pitanje na kakvu ćemo možda torturu naići prilikom tog putovanja s obirom na postupak Mehe Omerovića.

 **Maja Videnović** je predložila da se o određenim amandmanima, na zahtev narodnog poslanika, glasa pojedinačno, a da Odboru ne bude smernica kako je Vlada glasala.

 Pošto nije bilo drugih predloga u vezi sa predloženim dnevnim redom, stavila je na glasanje podnete predloge.

 Povodom predloga Ružice Nikolić Odbor je većinom glasova odlučio da NE PRIHVATI ovaj predlog.

 Povodom predloga Maje Videnović Odbor je većinom glasova odlučio da NE PRIHVATI ovaj predlog.

 Povodom predloga Milanke Jevtović Vukojičić Odbor je većinom glasova odlučio DA PRIHVATI ovaj predlog.

Povodom predloženog dnevnog reda koje su članovi Odbora dobili uz saziv sednice Odbora, Odbor je većinom glasova USVOJIO predloženi dnevni red.

 **PRVA TAČKA DNEVNOG REDA:** Razmatranje Predloga zakona o izmenama i dopunama Zakona o nacionalnim savetima nacionalnih manjina, u pojedinostima.

 Predsedavajuća je konstatovala da je na ovaj predlog zakona podneto 163 amandmana. Vlada je prihvatila dva amandmana. Takođe je navela da bi Odbor trebalo, na osnovu člana 157. stav 6. Poslovnika, da podnese tri amandmana pre početka rasprave u pojedinostima na sednici Narodne skupštine i to: na član 11, član 12. i član 50. Predloga zakona. Predlozi amandmana su podeljeni pre početka sednice članovima Odbora, a sačinjeni su u konsultacijama s Ministarstvom državne uprave i lokalne samouprave i glase:

A M A N D M A N I

 Član 11. Predloga zakona menja se i glasi:

 „Posle člana 7. dodaju se čl. 7a i 7b koji glase:

Član 7a

 Predsednik nacionalnog saveta i član izvršnog odbora ne može biti član rukovodećih organa političke stranke kao što su predsednik, predsedništvo, izvršni odbor i sl.

            Predsednik nacionalnog saveta i član izvršnog odbora ne može biti izabrano ili postavljeno lice u državnom organu, pokrajinskom organu, odnosno organu jedinice lokalne samouprave koji u okvirima svojih nadležnosti odlučuje o pitanjima koja se tiču rada nacionalnih saveta.

            Izborom, odnosno postavljenjem iz st. 1. i 2. ovog člana, prestaje mandat predsednika nacionalnog saveta, odnosno članstvo u izvršnom odboru.

            Prestanak mandata predsednika nacionalnog saveta, odnosno članstva u izvršnom odboru konstatuje nacionalni savet na prvoj narednoj sednici nakon prijema obaveštenja o nastupanju razloga iz stava 3. ovog člana.

Član 7b

 Član nacionalnog saveta može zasnovati radni odnos u nacionalnom savetu, za vreme trajanja svog mandata.

            Na radne odnose u nacionalnom savetu primenjuju se odredbe zakona kojim se uređuje rad.”.

O b r a z l o ž e nj e

 Ovim amandmanom vrši se pravno-tenička redakcija teksta Predloga zakona tako što se sadržaj člana 12. Predloga zakona premešta u član 11. Predloga zakona, s obzirom na to da oba navedena člana dodaju nove članove posle člana 7. Zakona.

A M A N D M A N II

 Član 12. briše se.

 Čl. 13-51. postaju čl. 12-50.

O b r a z l o ž e nj e

 Ovim amandmanom vrši se pravno-tehnička redakcija odredbi teksta Predloga zakona.

A M A N D M A N III

 Član 50. stav 3. menja se i glasi:

 „Odredbe člana 11. ovog zakona, kojima se dodaje novi član 7a, primenjuju se po sprovođenju prvih narednih izbora za članove nacionalnih saveta.”.

 U stavu 5. reči: „u skladu sa članom 14.” zamenjuju se rečima: „u skladu sa članom 13”.

O b r a z l o ž e nj e

 Ovim amandmanom vrši se pravno-tehnička redakcija odredbi teksta Predloga zakona.

 Ivana Antić, pomoćnik ministra za državnu upravu i lokalnu samoupravu je upoznala članove Odbora sa razlozima za prihvatanje navedenih amandmana narodnih poslanika od strane Vlade i razlozima zbog kojih Ministarstvo smatra da su opravdani amandmani Odbora.

 Predsedavajuća je otvorila diskusiju o svim predloženim amandmanima na Predlog zakona o izmenama i dopunama Zakona o nacionalnim savetima nacionalnih manjina i s obzriom da nije bilo prijavljenih za reč, prešlo se na glasanje.

 Stavila je na glasanje predloge amandmana Odbora i konstatovala da je Odbor:

 - većinom glasova PRIHVATIO predlog, odnosno odlučio da podnese amandman na član 11. Predloga zakona,

 - većinom glasova PRIHVATIO predlog, odnosno odlučio da podnese amandman na član 12. Predloga zakona,

 - većinom glasova PRIHVATIO predlog, odnosno odlučio da podnese amandman na član 50. Predloga zakona.

Zatim je stavila na glasanje amandmane koje je Vlada prihvatila i konstatovala da je Odbor većinom glasova odlučio da predloži Narodnoj skupštini da PRIHVATI sledeće amandmane:

* na član 4. koji su zajedno podneli narodni poslanici Balint Pastor, Elvira Kovač, Arpad Fremond i Zoltan Pek,
* na član 24. koji su zajedno podneli narodni poslanici Balint Pastor, Elvira Kovač, Arpad Fremond i Zoltan Pek.

 Na kraju je stavila na glasanje amandmane koje Vlada nije prihvatila i nakon zaključenog glasanja konstatovala da je Odbor većinom glasova odlučio da predloži Narodnoj skupštini da ODBIJE oveamandmane.

Za izvestioca Odbora određena je Ljiljana Malušić.

 **DRUGA TAČKA DNEVNOG REDA**:Razmatranje Predloga zakona o izmenama i dopunama Zakona o zaštiti prava i sloboda nacionalnih manjina u pojedinostima.

 Predsedavajuća je konstatovala da je na Predlog zakona podneto ukupno 127 amandmana, od kojih je Vlada prihvatila devet amandmana. Otvorila je diskusiju po svim podnetim amandmanima. S obzirom da se niko nije javio za reč, zaključila je diskusiju i stavila na glasanje amandmane koje je Vlada prihvatila i to:

* na član 4. koji su zajedno podneli narodni poslanici Balint Pastor, Elvira Kovač, Arpad Fremond i Zoltan Pek,
* na član 4. koji je podneo narodni poslanik Aleksandar Šešelj,
* na član 4. koji je podneo narodni poslanik Momčilo Mandić,
* na član 4. koji je podnela narodni poslanik Marina Ristić,
* na član 5. koji sa ispravkom su zajedno podneli narodni poslanici Balint Pastor, Elvira Kovač, Arpad Fremond i Zoltan Pek,
* na član 10. koji su zajedno podneli narodni poslanici Balint Pastor, Elvira Kovač, Arpad Fremond i Zoltan Pek,
* na član 10. koji je podnela narodni poslanik Olena Papuga,
* na član 16. koji su zajedno podneli narodni poslanici Balint Pastor, Elvira Kovač, Arpad Fremond i Zoltan Pek,
* na član 18. koji su zajedno podneli narodni poslanici Aleksandra Čabraja, Zoran Živković, Marinika Tepić, Jovan Jovanović i Sonja Pavlović.

 Konstatovala je da je Odbor većinom glasova odlučio da predloži Narodnoj skupštini da PRIHVATI navedene amandmane.

 Na kraju je stavila na glasanje amandmane koje Vlada nije prihvatila. Nakon zaključenog glasanja konstatovala je da je Odbor većinom glasova odlučio da predloži Narodnoj skupštini da ODBIJE oveamandmane.

Za izvestioca Odbora određena je Ljiljana Malušić.

 Sednica Odbora je zaključena u 10.05 časova.

SEKRETAR ODBORA ZAMENIK PREDSEDNIKA ODBORA

 Rajka Vukomanović Maja Videnović